1Sɛnbɛ ye male min na dɛnkɛninyɛ la, a kakɛn, min tafaganɛ ma ni wonu sɛnbɛ don ka anu dɛnbɛ anuna dunɛnu bila. Ma kana bila ma nyɛrɛ diyana koenu dɔrɔn fɛ. 2Ma kelen-kelennamɛ-bɛɛ ni ko-nyimɛ kɛ ma na kelen nyɔgɛnu ye min si anu hɛnɛ alako anu ni sabati dɛnkɛninyɛ rɔ. 3Ado Kirasiti ma a raya a nyɛrɛ-hɛnɛ-koe la. A sɛbɛnɛ Yaburi kitabu rɔ ko, “Anu bi mɔɛn-kumɛ minnu natala ile Alla ma, wo ye sɛgila nde, ala wɔli kɛlɛ le ma.” 4Min bɛɛ sɛbɛnɛ Allala kitabu rɔ kɔrɔma la, wo sɛbɛnɛ alako ka ma karan. Anu si a ma, ma ni ma munyu ka ma sɛnbɛ don alako ma si yigi sɔrɔn nya min. 5Nba, Alla min bi munyu anubɛ yisi-kimɛ dila ma ma, alamɛ wo ya wo dɛnbɛ alako wo ni to sɔn kelen tɔ wo nyɔgɔn fɛ ka bila Kirasiti Yisala misalɛ fɛ. 6Wo si ma alako wo dama ni Mari Yisa Kirasiti Fa Alla tanto kan kelen tɔ. 7Wo ni wo nyɔgɔn tabira Allala gbiliyɛla ko la iko Kirasiti ara wo rabira nya min. 8Ado n bi a fɔla wo ye ko Kirasiti mara Yahudiyanuna wɔli kɛlɛ la ka a mayira ko Alla si ala lanyiri latɔnbagaya min kirinɛ ma benbanu ye. 9A ya wo ma fanan alako sibolo gbɛrɛnu ni Alla tanto ala kinikinɛla ko la. Iko a sɛbɛnɛ kitabu kan tinɛ donu tɔ nya min ko, “E Alla, n si i matɔgɔ sibolo gbɛrɛnu yala. N bi tantoli-bɛti bɔla i ye.” 10A sɛbɛnɛ fanan ko, “Sibolo gbɛrɛnu, wo ni sewa Allala mɔgɔ yabɔnɛnu fɛ.” 11Awa, a sɛbɛnɛ tun ko, “Sibolo gbɛrɛnu ni Mari tanto. Bɛɛ ni a tanto kosɛbɛ!” 12Wo kɔma, Nɛbi Aiseya ya a sɛbɛ ko, “Mansa kurɛ si bɔ Dawudala kebilɛ rɔ. A si sibolo gbɛrɛnu mara. Anu si anu yigi sigi ale rɔ.” 13Ma yigi siginɛ Alla min tɔ, alamɛ wo ya wo lafa sewɛ anubɛ yisi-kimɛ la wola dɛnkɛninyɛ fɛ. Wola yigi min bi Yisa rɔ, wo ni to warala Allata Ni Sɛnimɛ baraka rɔ. 14N na kelen nyɔgɛnu, nde lanɛ a la ko wo fanɛ ko-nyimɛ la. Ado wo fanɛ lɔnnɛ bɛɛ la fanan. Tonyɛ le, wo si ke wo nyɔgɔn makawandila. 15Kɔnɔ kɛdi kɛ rɔ, Alla ara n yisi ragbɛlɛya ka wo hɛnkili bila koe donu ko. Ka ma Kirasiti Yisala wɔli kɛlɛ la sibolo gbɛrɛnu ye, Alla ya wo fɛrɛ di n ma. N tenbi Allala kibara-nyimɛ-kawandili bɔla, n bi saraka-masɔ-wɔlɛ le kɛla. N ya wo ma le alako sibolo gbɛrɛnu ni ma kɔ-fen-nyimɛ la Alla ye. Anu sɛninyanɛ a yala ata Ni Sɛnimɛ baraka rɔ. 17N si ke n nyɛrɛ matɔgɔla nta wɔlɛla ko la Alla ye Kirasiti Yisa baraka rɔ. 18N sa kuma gbɛrɛkɛ fɔla fɔ Kirasiti ya min ke nde wara la dɔrɔn. Sibolo gbɛrɛnu bara Allala kumɛ bira ka a tɛgɛ nde, Pɔlila kawandilɛ anubɛ n kɛ-nya ma. 19N ya tamaserenu anubɛ kabana-ko-sɛnbɛmɛnu kɛ Allata Ni Sɛnimɛta sɛnbɛ fɛ. Woletɔ ka a dabira Yerusalɛm ha ka ta ke Ilirikim, n bara tagama wo bɛɛ rɔ Kirasitita kibara-nyimɛ lake-koe la. 20Mɔgɔ ma Kirasiti tɔgɔ fɔ kan min wɛ, a sɔgɛ ya n bira ka kibara-nyimɛ lake nyɔ bɛɛ rɔ. N kana nna bɔn sɔ mɔgɔ gbɛrɛla bon-kurukɛnɛ kuma. 21Wo ma-sɔgɛ ye n na iko a sɛbɛnɛ Allala kitabu rɔ nya min ko, “Alla wara-koe ma fɔ minnu ye, wonu si a yen. Minnu ma a wara-koe lamɔɛn bɛ tele kelen bɛrɛni, wonu si a nya-yen.” 22Ta-sɔgɛ ye n na nun ka ke wo ma kɔnɔ ka a tɛgɛ nna wɔlɔ siyamɛ ma, n ma fɛrɛ sɔrɔn. 23Kɔnɔ kaka, n bara nna wɔlɛ dafa nyamanɛ kɛnu tɔ. A sɔgɛ ye n na san siyaman kɔrɔ ko n ni ta ke wo ma. 24A di n ye hali kaka, n ni ta ke wo ma. N tenbi tala Sipeni nyamanɛ rɔ tumɛ min, n si ke wo ma. N ba wati-kunduni kɛ wo fɛ diyanayɛ rɔ tumɛ min, wo si n madɛnbɛ tala nyɔ. 25Kɔnɔ kaka, n bi tala Yerusalɛm, Allala mɔgɛnu dɛnbɛ tinɛ. 26Chɔchi minnu bi Masidoniya sigisɔn anubɛ Akeya sigisɔn rɔ, wonu bara a latɛgɛ anu nyɛrɛ ma ka bolo-kolɔnnu dɛnbɛ Allala mɔgɛnu tɛma Yerusalɛm. 27Anu denu denu ya wo latɛgɛ. Ado a bɛnnɛ anu ni bolo-kolɔn wonu dɛnbɛ. Nyɔ-Yahudiyanu bara duwɛ donu sɔrɔn sibolo gbɛrɛnu na min kɛ, woletɔ a bɛnnɛ sibolo gbɛrɛnu ni Yahudiyanu makoe nyinya anu nyɛrɛ bolo-fannu tɔ. 28N ba ban wodi wo dantɛgɛla anu ma, n tenbi tala Sipeni, n si tenbi wo kɔndɔnna nyɔ. 29N ya a lɔn ko n ba na ke wo wara tumɛ min, n si Kirasitila duwɛ-bɛrɛbɛrɛ latenbi wo ma. 30N na kelen nyɔgɛnu, ka a tɛgɛ mala dɛnkɛninyɛ ma ma Mari Yisa, Allata-Mɔgɔ-Yabɔnɛ ma anubɛ ata Ni Sɛnimɛ ye keninteyɛ min dila ma ma, n bi wo madiyala ko wo ni wo raya n fɛ Alla madiya tinɛ nde ye. 31Wo ni a madiya ko Alla ni n tanka dɛnkɛninyabɛlɛ-wasinɛnu ma Yudiya nyamanɛ wo rɔ. A madiya fanan ko nta wɔlɛ Yerusalɛm, wo ni diya ata mɔgɛnu ye nyɔ. 32Woletɔ ni Alla sɔnta, n sewanɛ si ta wo taran. Ado n tenbi nyɔ, n si wo wara-koe diya bɔ. 33Alla min bi yisi-kimɛ dila ma ma, alamɛ wo tora wo dama fɛ. Amina!
bam_Latn